ภาษี หัก ณ ที่จ่าย
ประมวลรัษฎากรกำหนดให้ผู้จ่ายเงินได้มีหน้าที่หักภาษีเงินได้ ณ ที่จ่าย พร้อมนำส่งภาษีให้กรมสรรพากร
17 ต.ค. 2557

ประมวลรัษฎากรกำหนดให้ผู้จ่ายเงินได้มีหน้าที่หักภาษีเงินได้ ณ ที่จ่าย พร้อมนำส่งภาษีให้กรมสรรพากร
สำหรับการจ่ายเงินได้บางประเภท ภาษีเงินได้หัก ณ ที่จ่าย เป็นวิธีการจัดเก็บภาษีวิธีหนึ่ง ผู้จ่ายเงินจะหักภาษีเงินได้ ณ ที่จ่ายหรือไม่ ขึ้นอยู่กับเงื่อนไขตามที่กฎหมายกำหนด หากเข้าเงื่อนไขที่กฎหมายกำหนด ผู้จ่ายเงินได้ต้องหักภาษีและนำส่ง หากไม่ปฏิบัติหรือปฏิบัติไม่ถูกต้อง มีโทษอาญาและแพ่ง มีบางประเด็นที่ผู้จ่ายเงินได้ไม่มีหน้าที่หักภาษี ณ ที่จ่ายหรือมีหน้าที่หักภาษี แต่เงินได้นั้นได้รับการยกเว้นภาษีเงินได้ตามกฎหมาย ผู้จ่ายเงินก็ไม่ต้องหักภาษี ณ ที่จ่ายแต่อย่างใด
กรณีที่ผู้จ่ายเงินได้ไม่ต้องหักภาษีเงินได้ ณ ที่จ่าย สรุปได้ ดังนี้
l ผู้จ่ายเงินได้ไม่มีหน้าที่หักภาษี ณ ที่จ่ายกฎหมายจะกำหนดไว้ว่า ผู้จ่ายเงินได้ที่มีหน้าที่หักภาษีเป็นบุคคลใด หากไม่ใช่บุคคลตามที่กฎหมายได้ระบุไว้ เมื่อจ่ายเงินได้นั้นก็ไม่มีหน้าที่ต้องหักภาษีแต่อย่างใดผู้จ่ายเงินต้องตรวจสอบดูว่าตนเองมีหน้าที่หักภาษี ณที่จ่ายหรือไม่
l ประเภทเงินได้ที่จ่ายกฎหมายไม่ได้ระบุให้หักภาษี ณ ที่จ่าย หากประเภทเงินได้ที่จ่ายนั้น กฎหมายไม่ได้ระบุให้หักภาษี ผู้จ่ายเงินได้ไม่ต้องหักภาษีเช่นเดียวกัน ผู้จ่ายเงินต้องตรวจสอบดูว่า เงินได้พึงประเมินที่ตนเองจ่าย เป็นเงินได้ฯ ประเภทใด ต้องหักภาษีหรือไม่
l ผู้รับเงินได้ไม่มีหน้าที่เสียภาษีเงินได้ บางกรณีการจ่ายเงินได้นั้นเข้าข่ายที่ต้องหักภาษีเงินได้ ณ ที่จ่าย แต่ผู้รับเงินได้นั้นไม่มีหน้าที่เสียภาษีเงินได้ตามประมวลรัษฎากร เช่น สหกรณ์ นิติบุคคลอาคารชุด หน่วยงานของรัฐ เป็นต้น ซึ่งนิติบุคคลเหล่านี้มิใช่นิติบุคคลตามประมวลรัษฎากรไม่มีหน้าที่เสียภาษีเงินได้นิติบุคคล ผู้จ่ายเงินได้ให้แก่หน่วยงานดังกล่าว ไม่ต้องหักภาษีเมื่อจ่ายเงิน
l ผู้รับเงินได้ ได้รับการยกเว้นภาษีเงินได้ ซึ่งอาจได้รับการยกเว้นภาษีตามประมวลรัษฎากรหรือกฎหมายอื่นๆ เช่น บริษัทที่ได้รับการส่งเสริมการลงทุนได้จ่ายเงินปันผลจากกำไรที่คำนวณจากรายได้ที่ได้รับการยกเว้นภาษีเงินได้นิติบุคคล เมื่อจ่ายเงินปันผลให้แก่ผู้ถือหุ้นไม่ต้องหักภาษีแต่อย่างใด เพราะได้รับการยกเว้นภาษีเงินได้ตามกฎหมายว่าด้วยการส่งเสริมการลงทุน
l จ่ายเงินได้น้อยกว่าวงเงินที่กฎหมายกำหนดให้หักภาษี ณ ที่จ่าย การจ่ายเงินบางกรณี หากจ่ายเงินได้น้อยกว่าวงเงินตามที่กฎหมายกำหนด ผู้จ่ายเงินไม่ต้องหักภาษี ณ ที่จ่าย เช่น จ่ายเงินได้ที่เข้าลักษณะต้องหักภาษี ณ ที่จ่ายตามคำสั่งกรมสรรพากรที่ ท.ป.4/2528 แต่วงเงินที่จ่ายตามสัญญานั้นไม่ถึง 1,000 บาท ก็ไม่ต้องหักภาษีแต่อย่างใด
l ผู้รับเงินได้อยู่ในต่างประเทศและได้รับการยกเว้นภาษีเงินได้ตามอนุสัญญาภาษีซ้อน กรณีที่ผู้จ่ายเงินได้อยู่ในประเทศไทยได้จ่ายเงินได้ให้แก่ผู้รับเงินที่อยู่ในต่างประเทศ โดยปกติหากกฎหมายกำหนดให้หักภาษี ณ ที่จ่าย ผู้จ่ายเงินต้องหักภาษีและนำส่ง แต่ถ้าหากผู้รับเงินนั้นมีถิ่นที่อยู่ในประเทศที่มีอนุสัญญาภาษีซ้อนกับประเทศไทย และเงินได้นั้นได้รับการยกเว้นภาษีตามอนุสัญญาภาษีซ้อน ผู้จ่ายเงินไม่ต้องหักภาษี ณที่จ่ายแต่อย่างใด
l ผู้จ่ายเงินได้อยู่ในต่างประเทศ ประมวลรัษฎากรได้กำหนดให้ผู้จ่ายเงินได้ที่อยู่ในประเทศไทยเท่านั้นที่มีหน้าที่หักภาษี ณ ที่จ่าย ไม่รวมผู้จ่ายเงินที่อยู่ต่างประเทศ เช่น บริษัท A ตั้งอยู่ที่อังกฤษ ได้ส่งพนักงานเข้ามาปฏิบัติงานในประเทศไทย เมื่อจ่ายเงินเดือนให้พนักงานที่อยู่ในประเทศไทย บริษัท A ไม่ต้องหักภาษีนำส่งให้กรมสรรพากร แต่พนักงานที่ปฏิบัติงานอยู่ในไทยต้องนำเงินเดือนที่ได้รับจากการปฏิบัติงานในไทยมาเสียภาษีเงินได้บุคคลธรรมดา
ผู้จ่ายเงินบางรายจะหักภาษี ณ ที่จ่ายไว้ก่อนถึงแม้เงินได้นั้นไม่เข้าข่ายต้องหักภาษี ณ ที่จ่ายก็ตามทำให้เสียเวลาและค่าใช้จ่ายของรัฐและผู้ขอคืนภาษี ท่านสามารถศึกษาข้อมูลการหักภาษีเงินได้ ณ ที่จ่ายได้จากเว็บไซต์ www.rd.go.th ของกรมสรรพากรสวัสดีครับ